**GUVERNUL REPUBLICII MOLDOVA**

HOTĂRÎREnr.\_\_\_\_\_

din \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_2016

Chişinău

**Cu privire la inițierea reorganizării**

**societăţii pe acţiuni “SanfarmPrim”**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

În temeiul art. 6 alin. (1) lit. e1) din Legea nr. 121–XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr. 90–93, art. 401), cu modificările şi completările ulterioare, în conformitate cu prevederile art. 93 şi 95 din Legea nr. 1134–XIII din 2 aprilie 1997 privind societăţile pe acţiuni (republicată în Monitorul Oficial al Republicii Moldova, 2008, nr. 1–4, art. 1), cu modificările şi completările ulterioare, şi în scopul îmbunătăţirii activităţii şi eficientizării managementului în domeniul achiziţionării şi distribuirii de către stat a medicamentelor, Guvernul,

 **HOTĂRĂŞTE:**

**1.** Se acceptă propunerea Ministerului Sănătăţii privind:

1) reorganizarea prin dezmembrare (separare) a societăţii pe acţiuni “SanfarmPrim”;

2) fondarea societăţii pe acţiuni “Moldfarm” din contul patrimoniului societăţii pe acţiuni “SanfarmPrim” transmis în procesul reorganizării.

**2.** Se stabilesc următoarele activități de bază pentru societatea pe acţiuni “Moldfarm”: activitatea farmaceutică, achiziționarea, importul, păstrarea, depozitarea, comercializarea medicamentelor, produselor parafarmaceutice şi dispozitivelor medicale, inclusiv remediilor narcotice și psihotrope, articolelor de parfumerie și cosmetică, articolelor de tehnică și optică medicală, în cadrul depozitului farmaceutic și farmaciei industriale.

**3.** Ministerul Sănătățiiva asigura, în termen de 3 luni de la adoptarea prezentei hotărîri, adoptarea de către organele de conducere a societăţii pe acţiuni “SanfarmPrim” a hotărîrilor aferente procesului de reorganizare, transmitere a patrimoniului necesar activităţii către societatea pe acţiuni “Moldfarm”, în conformitate cu Codul Muncii nr. 154–XV din 28 martie 2003, Codul Civil nr. 1107–XV din 06 iunie 2002, Codul Fiscal nr. 1163–XIII din 24 aprilie 1997, Legea nr. 220–XVI din 19 octombrie 2007 privind înregistrarea de stat a persoanelor juridice şi întreprinzătorilor individuali, Legea nr. 1134–XIII din 2 aprilie 1997 privind societăţile pe acţiuni, Legea contabilităţii nr. 113–XVI din 27 aprilie 2007.

**4.** Agenţia Proprietăţi Publice va cesiona Ministerului Sănătății exercitarea drepturilor de acţionar şi de administrare a proprietăţii de stat în societatea pe acţiuni “Moldfarm”, în conformitate cu Hotărîrea Guvernului nr. 519 din 2 iulie 2014 „Cu privire la delegarea funcţiilor de administrare a proprietăţii de stat autorităţilor administraţiei publice centrale de specialitate”.

**5.** Agenţia Relaţii Funciare şi Cadastru va asigura modificarea documentaţiei cadastrale, în conformitate cu prevederile prezentei hotărîri.

**6.** În anexa nr. 5 din Hotărîrea Guvernului nr. 397 din 31 mai 2011 „Pentru aprobarea Regulamentului privind organizarea şi funcţionarea Ministerului Sănătăţii, structurii şi efectivului–limită ale aparatului central al acestuia”, la poziţia 7 sintagma „S.A. “SanfarmPrim”” se substituie cu sintagma „Societatea pe acţiuni “Moldfarm””.

**PRIM MINISTRU Pavel FILIP**

Contrasemnează:

Viceprim–ministru, Octavian CALMÎC

Ministrul economiei

Ministrul finanţelor Octavian ARMAŞU

Ministrul sănătăţii Ruxanda GLAVAN

Ministrul justiţiei Vladimir CEBOTARI